Ontvoerde babaseuntjie veilig opgespoorArgieffoto ŉ Drie weke oue babaseuntjie wat op 8 Julie uit ŉ winkel in KwaZulu-Natal gesteel is, is veilig in Johannesburg gevind. “Die baba is in ŉ goeie toestand,” het maj. Thulani Zwane, woordvoerder van die polisie, Donderdag in ŉ verklaring bevestig. “Hy is na ŉ hospitaal geneem om medies ondersoek te word en sal daarna met sy familie herenig word.” ŉ 32-jarige vrou is in die woonstel in Johannesburg se middestad in hegtenis geneem. “Lede van die KwaDukuza-eenheid teen gesinsgeweld, kindermishandeling en seksoortredings en die Johannesburgse metropolisie het Dinsdag inligting ontvang wat hulle tot by die woonstel gelei en waar hulle die verdagte en die babaseuntjie aangetref het,” het Zwane bygevoeg. Die ma van die seuntjie was op 8 Julie besig om inkopies te doen toe die verdagte haar glo genader het en beloof het om babakleertjies vir die seuntjie te koop. Sy het daarna versoek om die seuntjie vas te hou en in ŉ oogwink het die verdagte en die seuntjie verdwyn. Die KwaDukuza-polisie het ŉ saak van ontvoering ondersoek. Die vrou sal binnekort in die hof verskyn.